ททท.โหม จัดแพ็กเกจ ถูกลง 40%
ททท.ผนึกสายการบิน โรงแรม พ่วงพิพิธภัณฑ์กรุงเทพฯ จัดแพ็กเกจราคาพิเศษลด 40% รองรับคนไทยกราบพระบรมศพ
8 พ.ย. 2559

ททท.ผนึกสายการบิน โรงแรม พ่วงพิพิธภัณฑ์กรุงเทพฯ จัดแพ็กเกจราคาพิเศษลด 40% รองรับคนไทยกราบพระบรมศพ
นายนรินทร์ ทิจะยัง ผู้อำนวยการสำนักงานการท่องเที่ยวแห่งประเทศไทย (ททท.) สำนักงานกรุงเทพฯ เปิดเผยว่า ททท.เตรียมหารือร่วมกับสายการบินประจำชาติสายการบินต้นทุนต่ำ (โลว์คอสต์แอร์ไลน์) โรงแรมระดับ 3 ดาวขึ้นไป รวมถึงพิพิธภัณฑ์กรุงเทพฯ ทั้งหมด จัดแพ็กเกจรองรับคนไทยเดินทางจากต่างจังหวัดเข้ากรุงเทพฯ ร่วมกราบพระบรมศพแสดงความไว้อาลัยแด่พระบาทสมเด็จพระปรมินทรมหาภูมิพลอดุลยเดช เพื่ออำนวยความสะดวกให้กับนักท่องเที่ยว พร้อมแนะนำสถานที่ท่องเที่ยวตามพิพิธภัณฑ์ที่อยู่ใกล้พื้นที่พระบรมมหาราชวัง ให้คนไทยเดินทางศึกษาหาความรู้เพิ่มเติมเกี่ยวกับโครงการพระราชดำริ
“ททท.อยู่ระหว่างรวบรวมโรงแรมที่มีสถานที่ตั้งใกล้กับพระบรมมหาราชวัง และเป็นสถานที่ที่คนไทยเดินทางได้สะดวก โดยการผนึกแพ็กเกจร่วมกันครั้งนี้ราคาถูกลง 30-40% เมื่อเทียบกับราคาตั๋วโดยสารเครื่องบิน โรงแรมที่พักช่วงไฮซีซั่น ซึ่งคาดว่าจะพร้อมจำหน่ายปลายเดือน พ.ย.นี้ ผ่านสมาคมธุรกิจท่องเที่ยวภายในประเทศ (สทน.) และสายการบิน รวมถึงการโฆษณาประชาสัมพันธ์สร้างการรับรู้ผ่านเว็บไซต์ ททท.ด้วย” นายนรินทร์ กล่าว